ห่วงใยการเปิดเรียน เร่งสร้างความเข้าใจมาตรการเปิดภาคเรียนให้เข้มข้นมากขึ้น
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า ได้รายงานให้ที่ประชุมคณะรัฐมนตรี (ครม.) รับทราบถึงแผนการเปิดภาคเรียนที่ 2 ปีการศึกษา 2564 ในรูปแบบปกติ หรือ Onsite ในโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) จำนวน 12,000 แห่ง ซึ่งในวันที่ 15 พฤศจิกายนนี้จะมีโรงเรียนในพื้นที่ กทม.สังกัด สพฐ.และสังกัดอื่นๆ ทยอยเปิดเรียนเพิ่มมากขึ้น โดยพลเอก ประยุทธ์ จันทร์โอชา นายกรัฐมนตรี  ได้แสดงความเป็นห่วงใยสอบถามถึงปัญหาและอุปสรรคในการเปิดภาคเรียน ซึ่งได้ชี้แจงว่าภาพรวมการเปิดเรียนแบบ  Onsite เป็นไปด้วยความเรียบร้อย โดยขณะนี้มีจำนวนนักเรียนนักศึกษาอายุ 12 ปีขึ้นไป ที่ได้รับวัคซีนโควิด-19 ทั่วประเทศ  ซึ่งฉีดวัคซีนแล้วกว่า 2,833,447 คน หรือคิดเป็น 78% โดยในส่วนวัคซีนของนักเรียนมีทยอยเข้ารับการฉีดวัคซีนอย่างต่อเนื่อง  ส่วนครูและบุคลากรทางการศึกษาประมาณ 800,000 กว่าคน ได้รับวัคซีนเข็มแรกแล้วกว่า 90 % ส่วนเข็มสองฉีดแล้วประมาณ 60% ส่วนครูและบุคลากรทางการศึกษาที่ยังไม่ได้รับการฉีดวัคซีนทั้งสองเข็ม ประมาณ 87,000 คน ซึ่งในจำนวนนี้จะเร่งประชาสัมพันธ์ให้ครูและบุคลากรทางการศึกษามาฉีดวัคซีนให้ครบ เพื่อสร้างภูมิคุ้มกันหมู่ให้เกิดขึ้นภายในโรงเรียนได้  รัฐมนตรีว่าการกระทรวงศึกษาธิการ กล่าวต่อไปว่า ทั้งนี้นายกรัฐมนตรีได้เน้นย้ำให้กระทรวงศึกษาธิการ (ศธ.) ประชาสัมพันธ์เรื่องมาตรการเปิดภาคเรียนให้เข้มข้นมากขึ้น โดยเฉพาะ 6 มาตรการหลัก 6 มาตรการเสริม ที่ศธ.จัดทำขึ้น รวมถึงแผนเผชิญเหตุและคู่มือการเปิดเรียนภาคเรียนที่แจกจ่ายให้สถานศึกษาทุกแห่งขอให้ยึดปฎิบัติอย่างเคร่งครัดด้วย